Protea-kolwers sal hul sokkies móét optrek | Maroela Media
Josh Hazlewood het vroeg van Rassie van der Dussen ontslae geraak. Foto: Indranil Mukherjee/AFP.
Die Protea-kolwers sal inderhaas hul sokkies moet optrek indien die span enigsins daarvan wil droom om vir die uitspeelwedstryde van die T20-Wêreldbeker te kwalifiseer.
Temba Bavuma, Quinton de Kock, Rassie van der Dussen en Kie. het vandag klei getrap en die Suid-Afrikaners kon slegs 118/9 in hul toegelate 20 boulbeurte teen Australië in Abu Dhabi bymekaarskraap.
Snaaks genoeg was dit nie net die draaiers wat verwoesting onder die Protea-kolwers gesaai het nie; Josh Hazlewood (2/19) het met sy lyn en lengte beïndruk en hy het vroeg van De Kock en Van der Dussen ontslae geraak.
Daarbenewens het sommige van die kolwers met die onsekerheid van 'n skaam tiener (wat boonop 'n swak rapport vir sy ouers moet wys) gespeel.
In 'n Wêreldbeker-wedstryd is daar nie tyd vir onsekerheid nie – 'n span moet vinnig sy stempel afdruk.
Dit is egter geen geheim dat die Proteas se boulaanval hul sterk punt is nie, en hulle het so byna die kastaiings uit die vuur gekrap.
'n Vurige Anrich Nortjé het gereeld die spoednaald in die rooi gedruk, terwyl Kagiso Rabada van die gevaarlike David Warner ontslae geraak het.
Aiden Markram het met 'n skitterende vangskoot vorendag gekom om van Steve Smith ontslae te raak. Foto: Indranil Mukherjee/AFP.
Voeg daarby akkurate draaiboulwerk en 'n briljante vangskoot deur Aiden Markram en die Aussies het skielik op 81/5 in die 16de boulbeurt gesteier.
Maar die Australiese kolflys is lank en Marcus Stoinis het uiteindelik die wenlopies van die tweede laaste aflewering van die wedstryd geslaan.
Die Proteas kan trots wees op die wyse waarop hulle teruggeveg het, maar hulle sou 'n baie groter kans gestaan het om die wedstryd te wen as die kolwers net tien meer lopies geslaan het.
Bavuma het juis ná die wedstryd gesê dat die kolwers hand in eie boesem sal moet steek.
"Australië het goed geboul en hulle het vinnig by die kolfblad aangepas – hul snelboulers het vroeg in die beurt 'n korter lengte begin boul. Aiden verdien lof vir die wyse waarop hy gekolf het, maar verder het dinge kolfgewys glad nie volgens plan verloop nie," het Bavuma gesê.
Die Suid-Afrikaners speel Dinsdag teen die Wes-Indiese Eilande.
Proteas 118/9 in 20 boulbeurte: Aiden Markram 40, Kagisa Rabada 19 en Josh Hazlewood 2/19.
Australië 121/5 in 19.4 boulbeurte: Steve Smith 35, Marcus Stoinis 24* en Anrich Nortjé 2/21.
Aiden Markram forgot his cape pic.twitter.com/UzdHJ6oBeu
— The Pinch Hitter (@LePinchHitter) October 23, 2021
Video: Dié robot kan braai
Verdien SA om deel te neem in die Wereldbeker ???
Van af die kniel storie, gee nie n dit om wat met hulle gebeur. Kan alles verloor vir al wat ek omgee.
En ek is lief vir krieket
Het ons voor die wedstryd gekniel?
Dit is onmoontlik om van "chokers" na knielers na kampioene te gaan.
Ons gaan die toernooi wen. Selfde begin as die rugby wereldbeker. Van nou af gaan ons almal platvee.